A BIZOTTSÁG 313/2008/EK RENDELETE
(2008. április 3.)
az 1445/95/EK rendelettől a Brazíliából származó szarvasmarhafélék húsára vonatkozó behozatali követelmények tekintetében való eltérésről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a marha- és borjúhús piacának közös szervezéséről szóló, 1999. május 17-i 1254/1999/EK tanácsi rendeletre (1) és különösen annak 32. cikke (1) bekezdésére,
mivel:
(1)
A marha- és borjúhúságazat-beli behozatali és kiviteli engedélyekre vonatkozó alkalmazási szabályokról szóló, 1995. június 26-i 1445/95/EK bizottsági rendelet (2) 3. cikke kimondja, hogy a behozatali engedélyek a kiadási időponttól számított 90 napig érvényesek.
(2)
A 79/542/EGK tanácsi határozat II. mellékletének a szarvasmarhafélék friss húsának Brazíliából történő behozatala tekintetében történő módosításáról szóló, 2008. január 17-i 2008/61/EK bizottsági határozat (3) módosította a Brazíliából származó szarvasmarhafélék húsára vonatkozó behozatali követelményeket. Az említett határozat úgy rendelkezik, hogy a behozatal biztonságosságának fenntartása érdekében meg kell szigorítani azon gazdaságok ellenőrzését és felügyeletét, ahonnan a Közösségbe exportálható állatok származnak, és fel kell állítani egy Brazília által összeállított ideiglenes listát azokról az engedélyezett gazdaságokról, amelyekre bizonyos garanciák vonatkoznak.
(3)
Az utóbbi években Brazília volt a közösségi piacon a marhahús fő beszállítója, a marhahúságazat-beli közösségi behozatal hozzávetőleg kétharmadát ez az ország adta. A 2008/61/EK határozat alkalmazásának eredményeként azok a piaci szereplők, amelyek az említett határozat hatálybalépését megelőzően szarvasmarhafélék húsára behozatali engedélyt szereztek azon behozatali vámkontingensek keretében, amelyeket a kiváló minőségű friss, hűtött és fagyasztott marhahús és fagyasztott bivalyhús vámkontingenseinek megnyitásáról és kezeléséről szóló, 1997. május 27-i 936/97/EK bizottsági rendelet (4) 2. cikkének d) pontja, a szarvasmarhafélék 0202 KN-kód alá tartozó, fagyasztott húsára, valamint a 0206 29 91 KN-kód alá tartozó termékekre vonatkozó vámkontingensnek a 2007. július 1-jétől2008. június 30-ig terjedő időszakra történő megnyitásáról és e vámkontingens kezeléséről szóló, 2007. május 11-i 529/2007/EK bizottsági rendelet (5) és a feldolgozásra szánt fagyasztott marhahúsra vonatkozó behozatali vámkontingens megnyitásáról és kezeléséről (2007. július 1-jétől2008. június 30-ig terjedő időtartam) szóló, 2007. május 16-i 545/2007/EK bizottsági rendelet (6) határozott meg, bizonyos gyakorlati nehézségekbe ütköznek a tekintetben, hogy az árukat a behozatali engedélyük szokásos érvényességi idején belül le tudják szállítani. Tekintettel ezekre a rendkívüli körülményekre, az engedélyek érvényességi idejét ideiglenes jelleggel, a vámkontingens tárgyidőszakának végéig meg kell hosszabbítani.
(4)
Az e rendeletben előírt intézkedések összhangban vannak a Marha- és Borjúhúspiaci Irányítóbizottság véleményével,
ELFOGADTA EZT A RENDELETET:
1. cikk
Az 1445/95/EK rendelet 3. cikkétől eltérve, a 2007. július 1-jétől2008. június 30-ig terjedő időszakra megállapított behozatali vámkontingensek terhére a 936/97/EK rendelet 2. cikkének d) pontja, az 529/2007/EK rendelet, valamint az 545/2007/EK rendelet alapján kiadott behozatali engedélyek 2008. június 30-ig érvényesek.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. április 3-án.